RESOLUCIÓN do 18 de setembro de 2007 pola que se convoca un curso sobre a Lei 9/2007, do 13 de xuño, de subvencións de Galicia, en colaboración coa Asociación Profesional de Letrados da Xunta de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 24/09/2007

Dentro do plan de actividades da Escola Galega de Administración Pública para o 2007 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Asociación Profesional de Letrados da Xunta de Galicia, un curso sobre a Lei 9/2007, do 13 de xuño, de subvencións de Galicia conforme as seguintes bases:
1. Destinatarios:
Funcionarios da Xunta de Galicia dos grupos A e B, persoal laboral da Xunta de Galicia dos grupos I e II, dos seus entes públicos, fundacións, empresas e sociedades públicas e xestores e directivos dos citados entes.
2. Obxectivos:
Procurar o coñecemento teórico e práctico da normativa galega en materia de subvencións, achegas e figuras afíns. Estudo comparativo coa normativa estatal e comunitaria na materia.
3. Contido:
Tema 1. A subvención: concepto, caracteres e principios.
Réxime xurídico: ámbito de aplicación da Lei de subvencións de Galicia en relación coa normativa estatal e comunitaria.
Tema 2. Elementos subxectivos das subvencións: entes subvencionadores, entidades colaboradoras, beneficiarios da subvención.
Elementos obxectivos da subvención: gastos subvencionables.
Tema 3. Axudas do Estado. Especial referencia á normativa comunitaria.
Tema 4. Procedementos de concesión das subvencións públicas con especial referencia ás bases da convocatoria.
Tema 5. As subvencións fronte a outras figuras xurídicas afíns: especial referencia ás doazóns modais, ás bolsas de estudos, premios e investimentos inmateriais.
Tema 6. Xustificación, reintegro e comprobación de subvencións. Infraccións e sancións en materia de subvencións.
Tema 7. Xestión orzamentaria das subvencións.
Tema 8. Control financeiro das subvencións.
4. Datas e horario:
De luns a xoves, das 5.00 ás 8.00 da tarde, entre os días 8 e 18 de outubro de 2007.
A duración do curso será de 24 horas.
5. Prazas: 25.
6. Solicitudes:
a) O persoal que desexe participar nos cursos que se convocan nesta resolución deberá cubrir o formulario de matrícula en liña da aplicación informática da Escola Galega de Administración Pública, que poden atopar no seguinte enderezo da internet:
http://egap.xunta.es/matricula.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios cubertos adecuadamente no enderezo da internet
http://egap.xunta.es/matricula
, entenderanse presentados na EGAP.
d) En caso de dúbida, dificultades técnicas ou necesidade de máis información á hora de presentar a solicitude, poderán dirixirse á EGAP a través do enderezo de correo electrónico matricula.egap@xunta.es, que adoptará as medidas necesarias para facilitar a presentación de solicitudes.
Para máis información poden chamar aos teléfonos 981 54 62 39/41.
7. Prazo:
O prazo de presentación de solicitudes finalizará o 2 de outubro de 2007.
8. Selección:
Os criterios selectivos que serán empregados son os sinalados con carácter xeral na resolución da Escola Galega de Administración Pública do 30 de xaneiro de 2007 (Diario Oficial deGalicia nº 27, do 7 de febreiro).
A selección dos participantes será realizada pola Asociación Profesional de Letrados da Xunta de Galicia, a quen lle corresponde a dirección e responsabilidade académica do curso.
A EGAP publicará na súa páxina web os admitidos neste curso.
9. Desenvolvemento:
O curso convocado desenvolverase na aula 15 da Escola Galega de Administración Pública (EGAP), situada na rúa Madrid, 2-4 en Santiago de Compostela.
10. Modificacións:
A EGAP reserva para si a facultade de interpretar e de resolver as incidencias en que puidesen xurdir no desenvolvemento do curso, así como a de cancelalo, se o escaso número de solicitudes non xustificase a súa realización.
11. Asistencia aos cursos:
a) O persoal seleccionado non poderá renunciar ao curso, salvo por causa de forza maior suficientemente xustificada, necesidades do servizo ou causas xustificadas manifestadas documentalmente pola persoa responsable do departamento administrativo en que desenvolve o seu labor. A renuncia deberá ser enviada por escrito á EGAP cunha antelación de 7 días hábiles, sempre que for posible, antes do comezo do curso co fin de cubrir a vacante e deberá acompañar a acreditación documental da súa causa. A renuncia ou abandono non-xustificado debidamente suporá a exclusión do seleccionado das convocatorias do ano en curso e das do ano seguinte, de acordo co disposto na Resolución do 30 de xaneiro de 2007 pola cal se fan públicos os criterios de participación nas actividades docentes da Escola Galega de Administración Pública.
b) Durante a realización das actividades formativas levarase un control permanente de asistencia a través dos sistemas que se establezan para o efecto e, así mesmo, constarán como incidencias as ausencias dentro de cada sesión. Isto implica que o persoal que participe nos cursos terá que anotar a hora de chegada ou saída, no caso de facelo durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
12. Certificados:
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento do curso. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia con puntualidade a todas as sesións do curso. Calquera ausencia non xustificada ou xustificada insuficientemente implicará a perda do dereito ao certificado acreditativo da participación no curso.
Unicamente poderá autorizarse a ausencia por causas xustificadas, que se acreditará documentalmente ante o servizo competente da EGAP ou persoa responsable do curso nun prazo máximo de 10 días despois de que este finalice e que, en ningún caso, poderá superar o 15% das horas lectivas.
c) Para que quede coñecemento e constancia no seu expediente, as persoas participantes nos cursos terán que facilitarlle unha copia das certificacións recibidas ao Servizo de Persoal do centro directivo ao que estean adscritos.
Santiago de Compostela, 18 de setembro de 2007.
Antonio Izquierdo Escribano
Director da Escola Galega de Administración Pública
SERVICIO GALEGO DE PROMOCIÓN DA IGUALDADE DO HOME E DA MULLER